b'\n_START_ARTICLE_\nTimorinluri\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 25 cm. Aikuisen linnun h\xc3\xb6yhenpuku on p\xc3\xa4\xc3\xa4osin vihre\xc3\xa4. P\xc3\xa4\xc3\xa4 on oliivinkeltainen, kaulassa on vaaleanvihre\xc3\xa4 kaulus, rinta ja yl\xc3\xa4vatsa kellanvihre\xc3\xa4t, siipisulkien alapinnalla on keltainen vy\xc3\xb6, pyrst\xc3\xb6n alapeitinh\xc3\xb6yhenet vihre\xc3\xa4t keltaisin raidoin, pyrst\xc3\xb6 yl\xc3\xa4puolelta vihre\xc3\xa4 ja himme\xc3\xa4n keltainen alapuolelta. Nokka on oranssinpunainen, iiris punainen ja koivet harmaat. Sukupuolet ovat samanv\xc3\xa4risi\xc3\xa4. Nuoret linnut muistuttavat aikuista mutta p\xc3\xa4\xc3\xa4 on vihre\xc3\xa4mpi ja nokka ruskehtava.\n_START_SECTION_\nEsiintyminen\n_START_PARAGRAPH_\nTimorinluri esiintyy Timorissa ja Pienten Sundasaarten Lomblenista Nilaan ja Babariin._NEWLINE_Timorinlurin esiintymisalueen laajuus on 20\xc2\xa0000\xe2\x80\x9350\xc2\xa0000 neli\xc3\xb6kilometri\xc3\xa4 ja sen kanta on elinvoimainen.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nTimorinlurit el\xc3\xa4v\xc3\xa4t metsiss\xc3\xa4 noin 2,3 kilometrin korkeudelle saakka.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nLaji on ilmeisesti yksiavioinen. Pesint\xc3\xa4 tunnetaan vankeudessa el\xc3\xa4neen parin pesinn\xc3\xa4st\xc3\xa4. Naaras muni 3 ovaalinmuotoista munaa, joita se hautoi 23 p\xc3\xa4iv\xc3\xa4\xc3\xa4.\n_START_SECTION_\nRavinto\n_START_PARAGRAPH_\nTimorinlurit liikkuvat yleens\xc3\xa4 parvissa ja ruokailevat enimm\xc3\xa4kseen puiden latvuksissa. Ne sy\xc3\xb6v\xc3\xa4t p\xc3\xa4\xc3\xa4asiassa siitep\xc3\xb6ly\xc3\xa4, mett\xc3\xa4, kukkia, siemeni\xc3\xa4 ja hedelmi\xc3\xa4. Niiden nokka ja kieli ovat erilaistuneet siten, ett\xc3\xa4 nokka on kapea ja kielen p\xc3\xa4\xc3\xa4ss\xc3\xa4 on er\xc3\xa4\xc3\xa4nlainen harja siitep\xc3\xb6lyn nuolemista varten.'